[pic] | COMISIA EUROPEANĂ |

Bruxelles, 18.5.2010

COM(2010)251 final

2008/0263 (COD)

COMUNICARE A COMISIEICĂTRE PARLAMENTUL EUROPEANîn conformitate cu articolul 294 alineatul (6) din Tratatul privind funcționarea Uniunii Europeneprivind

poziția Consiliului în prima lectură privind adoptarea unei propuneri modificate de Directivă a Parlamentului European și a Consiliului de instituire a cadrului pentru implementarea sistemelor de transport inteligente în domeniul transportului rutier și pentru interfețele cu alte moduri de transport (Text cu relevanță pentru SEE)

2008/0263 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene privind

poziția Consiliului în prima lectură privind adoptarea unei propuneri modificate de Directivă a Parlamentului European și a Consiliului de instituire a cadrului pentru implementarea sistemelor de transport inteligente în domeniul transportului rutier și pentru interfețele cu alte moduri de transport

1. ISTORICUL DOSARULUI

Data transmiterii propunerii către Parlamentul European și Consiliu COM(2008)0887 - 2008/0263(COD) | 16 decembrie 2008 |

Data avizului Comitetului Economic și Social European: | 13 mai 2009 |

Data avizului Parlamentului European la prima lectură: | 23 aprilie 2009 |

Data adoptării poziției Consiliului: | 10 mai 2010 |

2. OBIECTIVUL PROPUNERII COMISIEI

Implementarea sistemelor de transport inteligente (denumite în continuare „STI”) în domeniul transportului rutier a fost mai lentă decât în cazul altor moduri de transport, iar implementarea serviciilor STI a fost adesea fragmentară. Standardizarea și acordurile voluntare nu au condus la realizarea unor progrese semnificative în privința implementării și a utilizării acestor sisteme. Prin urmare, Comisia a înaintat un plan de acțiune și o propunere de directivă-cadru privind implementarea sistemelor de transport inteligente în domeniul transportului rutier și pentru interfețele cu alte moduri de transport

În timp ce planul de acțiune evidențiază șase domenii prioritare și măsurile conexe de urgentare a implementării și interoperabilității STI în domeniul transportului rutier în întreaga Uniune Europeană, directiva prevede cadrul juridic pentru desfășurarea acțiunilor necesare în vederea implementării și utilizării eficiente și coordonate a STI. În acest context, propunerea are în vedere delegarea către Comisie a competenței de a adopta, prin intermediul unor acte delegate, specificațiile detaliate necesare pentru a se asigura compatibilitatea, interoperabilitatea și continuitatea implementării și utilizării operaționale a STI.

3. OBSERVAȚII PRIVIND POZIȚIA CONSILIULUI

Poziția Consiliului a modificat puțin propunerea inițială a Comisiei. Ținând seama de amendamentele propuse de Parlamentul European, Consiliul a clarificat, în poziția sa, domeniul de aplicare al directivei specificând domeniile prioritare și axându-se pentru început pe șase acțiuni prioritare pentru elaborarea și utilizarea specificațiilor care urmează să fie adoptate de către Comisie. Totodată, a consolidat importanța protecției datelor cu caracter personal și a aspectelor legate de răspundere în contextul implementării STI, în conformitate cu avizul Parlamentului European și cu acel al Autorității Europene pentru Protecţia Datelor.

Poziția Consiliului în prima lectură, care aduce puține modificări față de propunerea inițială a Comisiei, reflectă acordul la care au ajuns instituțiile și care a fost confirmat printr-un schimb de scrisori între președintele Coreper I și conducerea Comisiei pentru transport și turism din cadrul Parlamentului European, în martie 2010.

Comisia consideră că acest acord este în deplină concordanță cu obiectivul propunerii sale și, prin urmare, poate să îl sprijine.

Acordul prevede trei declarații ale Comisiei și o declarație a celor trei instituții, care sunt cuprinse în anexa la prezenta comunicare și vor fi publicate în Jurnalul Oficial împreună cu actul legislativ.

ANEXA IDeclarații ale Comisiei Declarație a Comisiei referitoare la implementarea acțiunilor prioritare în materie de STI

1. Articolul 6 alineatul (2) din poziția Consiliului în prima lectură are următorul text:

„1a. Comisia vizează adoptarea specificațiilor pentru una sau mai multe acțiuni prioritare până la …[1]

În termen de cel mult 12 luni de la adoptarea specificațiilor necesare pentru o acțiune prioritară, Comisia prezintă Parlamentului European și Consiliului, dacă este cazul și după efectuarea unei evaluări a impactului care include o analiză a raportului costuri-beneficii, o propunere privind implementarea respectivei acțiuni prioritare, în conformitate cu articolul 294 din TFEU.”

2. Pe baza informațiilor disponibile în momentul de față, Comisia este de părere că, pentru adoptarea specificațiilor necesare pentru acțiunile prioritare, în conformitate cu articolul 3, s-ar putea avea în vedere următorul calendar indicativ:

Specificații pentru: | Cel târziu până la sfârșitul anului: |

furnizarea la nivelul UE a unor servicii de informare privind călătoriile multimodale, în conformitate cu articolul 3 litera (a) | 2014 |

furnizarea la nivelul UE a unor servicii de informare în timp real privind traficul, în conformitate cu articolul 3 litera (b) | 2013 |

datele și procedurile pentru furnizarea cu titlu gratuit către utilizatori, atunci când este posibil, a unor servicii minime universale de informare privind traficul, legate de siguranța rutieră, în conformitate cu articolul 3 litera (c) | 2012 |

introducerea armonizată a unui sistem paneuropean interoperabil eCall, în conformitate cu articolul 3 litera (d) | 2012 |

furnizarea unor servicii de informare referitoare la locuri de parcare sigure și securizate pentru camioane și vehicule comerciale, în conformitate cu articolul 3 litera (e) | 2012 |

furnizarea unor servicii de rezervare a locurilor de parcare sigure și securizate pentru camioane și vehicule comerciale, în conformitate cu articolul 3 litera (f) | 2013 |

Tabelul 1: Calendarul indicativ al adoptării specificațiilor pentru acțiunile prioritare

Acest calendar indicativ se bazează pe ipoteza că Parlamentul European și Consiliul vor ajunge la un acord în privința Directivei STI într-o etapă timpurie a celei de-a doua lecturi la începutul anului 2010.”

Declarație a Comisiei cu privire la răspundere

„Este posibil ca implementarea și utilizarea aplicațiilor și serviciilor STI să suscite o serie de probleme legate de răspundere care pot constitui obstacole majore în calea unei vaste penetrări pe piață a serviciilor STI. Soluționarea acestor probleme constituie una dintre acțiunile prioritare propuse de Comisie în cadrul planului său de acțiune privind STI.

Luând în considerare actuala legislație comunitară și națională în domeniul răspunderii și, în special, Directiva 1999/34/CE, Comisia va monitoriza cu atenție progresele realizate de statele membre în ceea ce privește implementarea și utilizarea aplicațiilor și serviciilor STI. Dacă este cazul, Comisia va elabora orientări cu privire la răspundere care să descrie, în special, obligațiile părților interesate în raport cu implementarea și utilizarea aplicațiilor și serviciilor STI.”

Declarație a Comisiei privind notificarea actelor delegate

„Comisia Europeană ia act de faptul că, cu excepția cazurilor în care actul legislativ prevede o procedură de urgență, Parlamentul European și Consiliul consideră că notificarea actelor delegate va ține seama de perioadele de pauză în activitatea instituțiilor (iarna, vara și în timpul alegerilor europene), astfel încât Parlamentul European și Consiliul să fie în măsură să își exercite prerogativele în termenele stabilite în actele legislative relevante și este dispusă să acționeze în consecință.”

ANEXA II

Declarație a instituțiilor

Declarație a Parlamentului European, a Consiliului și a Comisiei

cu privire la articolul 290 TFUE

„Parlamentul European, Consiliul și Comisia declară că dispozițiile prezentei directive nu aduc atingere niciunei poziții viitoare a instituțiilor cu privire la implementarea articolului 290 TFUE sau a oricărui act legislativ individual care conține astfel de dispoziții.”

[1] A se introduce data: 30 de luni de la data intrării în vigoare a prezentei directive.